Жуау Суариш Куелю
Приказвах оня ден със момък друг…

Превод от португалски: Симеон Хаджикосев, 1984

chitanka.info

Приказвах оня ден със момък друг,

ала така, че моят да ме види,

и казах му, когато се обиди,

защо така му правя все напук:

                — Приятелю, от злото вкуси ти,

                да разбереш и мен какво гнети.

За малка разпра беше сгоден час —

приказвах с друг и като смъртник стана,

в сърцето сякаш му нанесох рана.

Попита ме и тъй отвърнах аз:

                — Приятелю, от злото вкуси ти,

                да разбереш и мен какво гнети.

Та там, където с друг пред него бях,

попита ме защо го изтезавам,

дали самата аз го осъзнавам.

А знаете ли как се оправдах:

                — Приятелю, от злото вкуси ти,

                да разбереш и мен какво гнети.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.